फिल्म की शूटिंग के संबंध में श्रीमती पांडेय ने बताया कि श्री पांडेय के लिए ‘घर द्वार’ एक महत्वकांक्षी फिल्म थी। इसलिए उन्होंने तकनीकी पक्ष के सारे विशेषज्ञ और सारे मुख्य कलाकार बंबई से बुलाए। फिल्म की मुख्य शूटिंग सरायपाली राजमहल में हुई। यहां पूरे डेढ़ साल तक अलग-अलग शेड्यूल में हुई तबतक बंबई की टीम रूकी रही। श्रीमती पांडेय के मुताबिक सरायपाली राजा श्री महेंद्र बहादुर सिंह ने भरपूर सहयोग और समर्थन दिया। राजा साहब ने अपना पूरा महल (पूजा घर को छोडक़र) फिल्म ‘घर द्वार’ के लिए समर्पित कर दिया। चूंकि पूरी यूनिट का सारा खर्च स्व. पांडेय ही उठा रहे थे, इसलिए उनके परिवार की जवाबदारी थी हर एक सदस्य की हर जरूरत का ध्यान रखना। श्रीमती पांडेय के मुताबिक ब्राह्मण होने की वजह से जब कभी यूनिट के लिए मांसाहारी भोजन बनता था तो श्री पांडेय अपने परिवार सहित यूनिट के दूसरे शाकाहारी लोगों को लेकर अलग बाड़े में चले जाते थे।